Konklusioner om beskyttelse af børn inden for sport vedtaget af Rådet og repræsentanterne for medlemsstaternes regeringer, forsamlet i Rådet

(2019/C 419/01)

RÅDET OG REPRÆSENTANTERNE FOR MEDLEMSSTATERNES REGERINGER, FORSAMLET I RÅDET,

SOM ANERKENDER FØLGENDE

1. Beskyttelse af børn inden for sport er en forudsætning for, at børn kan nyde sport som en hobby og vokse som sportsudøvere. Desuden bør der indføres en aktiv livsstil i barndommen. At dyrke sport i en tidlig alder kan på lang sigt bidrage til borgernes sundhed, trivsel, evne til at arbejde og sociale inklusion samt til udvikling af kompetencer, færdigheder og viden, herunder aktivt medborgerskab.

2. Artikel 19, stk. 1, i FN's konvention om barnets rettigheder fastsætter grundlaget for den retlige ramme for beskyttelse af børn (1). Derudover anerkender EU's charter om grundlæggende rettigheder, at børn har ret til den beskyttelse og omsorg, der er nødvendig for deres trivsel. I henhold til artikel 165 i TEUF er beskyttelse af sportsudøvernes, især de yngstes, fysiske og moralske integritet en måde at udvikle sportens europæiske dimension på og derfor et specifikt mål for Unionens indsats på sportsområdet.

3. Beskyttelse af børn inden for sport bør i bred forstand forstås som beskyttelse af børn mod skade, misbrug, vold, udnyttelse og vanrøgt. Beskyttelse af børn omfatter en række foranstaltninger, der bidrager til at sikre, at alle børn, der deltager i sport, har en positiv oplevelse.

4. Medlemsstaterne har anerkendt, at et sikkert miljø er en forudsætning for at øge børns fysiske aktivitet, og har i de seneste år truffet flere konkrete foranstaltninger for at gøre sportsaktiviteter mere sikre for børn, som f.eks. at forbedre lovgivningen og iværksætte målrettede projekter.

5. På EU-plan har medlemsstaterne udvekslet god praksis, og forskellige projekter er blevet finansieret gennem Erasmus +-programmet og programmet for rettigheder, ligestilling og unionsborgerskab. Arbejdet og indsatsen på dette område bør imidlertid styrkes yderligere,

FINDER, AT

6. medlemsstaterne fortsat bør spille en central rolle i den strategiske politikudvikling og sikre, at der findes en passende lovgivningsmæssig og politisk ramme for beskyttelse af børn, herunder på sportsområdet,

7. holdbare resultater på dette område kræver et tæt samarbejde med statslige og ikkestatslige organisationer på alle niveauer. Erasmus +-programmet og andre EU-finansieringsinstrumenter kan tilvejebringe yderligere ressourcer til fremme af projekter og andre initiativer til beskyttelse af børn inden for sport,

8. udvikling af foranstaltninger til beskyttelse af børn inden for sport kræver samarbejde med forskellige sektorer som f.eks. uddannelse, sundheds- og socialsektoren, retshåndhævelse og ungdomssektoren. Det kræver også inddragelse af forskellige aktører, herunder skoler, sportsorganisationer og -klubber, familien, læger, trænere, lærere, sportsledere og ligestillede.

9. de politiske retningslinjer, der er udarbejdet af internationale organisationer for at kortlægge, forebygge og tackle problemer i forbindelse med beskyttelse af børn inden for sport, bør formidles, gennemføres og overvåges mere effektivt (2),

OPFORDRER MEDLEMSSTATERNE TIL I OVERENSSTEMMELSE MED NÆRHEDSPRINCIPPET OG PÅ DE RELEVANTE NIVEAUER

10. at sikre, at der findes en passende retlig og politisk ramme, herunder forebyggende positive foranstaltninger samt, hvor det er relevant, sanktionsprocedurer, som kan støtte udviklingen af holistiske, praktiske foranstaltninger, der tager sigte på at tackle spørgsmålet om beskyttelse af børn inden for sport,

11. at overveje at indføre og styrke oplysningskampagner samt indledende og løbende uddannelsesforanstaltninger — såsom politiske retningslinjer, uddannelsesværktøjer, adfærdskodekser, kampagner og udveksling af bedste praksis og erfaringer — der er målrettet mod børn, familier, sportsorganisationer, frivillige, trænere, instruktører, lærere og ungdomsarbejdere, der arbejder med børn i forbindelse med sport, for at forebygge fysisk og psykisk vold samt misbrug,

12. at samarbejde med sportsorganisationer med henblik på at udvikle foranstaltninger til beskyttelse af børn inden for sport, f.eks. uddannelsesprogrammer, adfærdskodekser, overvågning samt retningslinjer og procedurer for forebyggelse af vold og misbrug, herunder systematisk kontrol af strafferegisteroplysninger (3) for ansatte og frivillige inden for sport, hvor det er relevant, samt for behandling af beskyldninger, gennemførelse af passende opfølgning og tilvejebringelse af den nødvendige støtte til børn,

13. at gennemgå mulige tiltag i forbindelse med tildeling af offentlige midler baseret på organisationernes tilsagn om at gennemføre foranstaltninger til beskyttelse af børn inden for sport,

14. at gennemføre oplysningskampagner og øge bevidstheden samt optimere effektiviteten af de eksisterende kommunikationskanaler og indberetningsmekanismer vedrørende beskyttelse af børn, som børn, der udsættes for, eller personer, der er vidne til vold og/eller misbrug inden for sport, kan bruge. Disse værktøjer kan omfatte telefonhjælpetjenester, chats eller websteder,

OPFORDRER MEDLEMSSTATERNE OG KOMMISSIONEN TIL INDEN FOR DERES RESPEKTIVE KOMPETENCEOMRÅDER

15. så vidt muligt at indsamle og udveksle data, i overensstemmelse med EU-lovgivningen og den nationale lovgivning, om vold mod og misbrug af børn og fremme brugen af overvågningsinstrumenter, der har til formål at vurdere forekomsten af alle former for potentielle trusler mod beskyttelsen af børn inden for sport, samt at overvåge den effektive gennemførelse af relevante politikker og procedurer,

16. at støtte, fremme og formidle undersøgelser og publikationer om beskyttelse af børn inden for sport,

17. at fremme udvekslingen af bedste praksis, navnlig hos sportsorganisationer og nationale myndigheder, for beskyttelsesforanstaltninger, herunder forebyggende foranstaltninger til beskyttelse mod seksuel vold og misbrug, for fremme af tolerant og respektfuld adfærd inden for sport samt for bekæmpelse af mobning,

18. at fremme samarbejdet med internationale statslige og ikkestatslige organisationer såsom Europarådet og UNICEF,

OPFORDRER SPORTSBEVÆGELSEN TIL:

19. at sikre, at børn er og føler sig sikre inden for sport, og at de bliver hørt og behandles retfærdigt og respektfuldt for at hjælpe dem med at opbygge et sundt selvværd, i samarbejde med medlemsstaterne, hvor det er relevant,

20. at sikre, hvor det er relevant, at børns vækstfaser og kønsdifferentiering respekteres inden for alle konkurrencebaserede rammer,

21. at gennemføre passende beskyttelsesprocedurer for at forebygge risikoen for, at børn skades, både fysisk og psykisk,

22. at udvikle uddannelsestilbud og klare retningslinjer og bestemmelser for at sikre, at sportsorganisationerne håndterer sager om beskyttelse af børn effektivt, og træffe foranstaltninger som f.eks. udnævnelse af en uafhængig ombudsperson med tavshedspligt som kontaktperson for børn, der udsættes for vold og/eller misbrug inden for sport,

23. hvor det er relevant, at indføre baggrundskontrol af ansatte og frivillige inden for sporten, der arbejder med børn, i overensstemmelse med de relevante retlige rammer, herunder i tilfælde af grænseoverskridende mobilitet,

24. at samarbejde med de retshåndhævende myndigheder, agenturer og organisationer, der er ansvarlige for beskyttelse af børn, navnlig med henblik på at støtte børneofre.

(1) »Deltagerstaterne skal træffe alle passende lovgivningsmæssige, administrative, sociale og uddannelsesmæssige forholdsregler til beskyttelse af barnet mod alle former for fysisk eller psykisk vold, skade eller misbrug, vanrøgt eller forsømmelig behandling, mishandling eller udnyttelse, herunder seksuel misbrug, medens barnet er i forældrenes, værgens eller andre personers varetægt.«

(2) F.eks. UNICEF's International Safeguards for Children in Sport fra 2016 (internationale foranstaltninger til beskyttelse af børn inden for sport), International Alliance for Youth Sports' Child Protection Recommendations (anbefalinger fra Den Internationale Alliance for Ungdomssport om beskyttelse af børn), Europarådets initiativ »Start to Talk«, og IOC's Safeguarding Athletes from Harassment and Abuse in Sport Framework (rammer for beskyttelse af sportsudøvere mod chikane og misbrug inden for sport).

(3) Direktiv 2011/93/EU om bekæmpelse af seksuelt misbrug og seksuel udnyttelse af børn og børnepornografi, navnlig artikel 10.